**Lada, Perun i zla Morana**

Na najvišem oblaku plavoga neba nalazio se veliki dvorac satkan od nježnih zraka sunca i tananih mjesečevih niti. U njemu je živjela prekrasna Lada, boginja ljepote, ljubavi i ljeta. Bila je odjevena u raskošnu zlaćanu haljinu, a kosa joj bijaše ukrašena klasovima žita. Dane je provodila pjevajući s pticama suncu, a noći igrajući se s mjesečevom svjetlošću skrivača. Za majku i oca nije znala. Kad je poodrasla, dosadila joj je samoća i postala je vrlo znatiželjna. Odlučila je pogledati što se krije između gora i planina, između rijeka i jezera daleko ispod oblaka. Lebdjela je tri dana i taman kad je htjela predahnuti pokraj jednoga jezera, ugledala je vrlo neobična stvorenja. Bile su to vile rusalke. Za njih se nije moglo reći da su baš dobrodušne jer su stalno smišljale smicalice.Vrlo su dobro znale tko je ona jer su poznavale njezinu majku Vesnu, božicu proljeća i i bujnosti, ali i oca Striboga, boga vjetra i šuma. Sjećale su se i njihove zabranjene ljubavi, ali i vremena kada se morala poštovati tradicija da žensko dijete nasljeđuje majčin dvorac, a muško očev. Lada je naslijedila majčin dvorac, a nasljednik njezina oca bio je Perun gromovnik i zaštitnik pravde. Vile rusalke odvele su Ladu k njemu i tada se zbilo nešto vrlo čudnovato. Lada i Perun su osjetili naklonost i ljubav. Zajedno su obilazili brda i doline, livade i šumarke, lovili leptire i dijelili sve tajne prirode. No, jednoga dana odlučili su poći i dalje. Poželjeli su upoznati ljude. Ni slutili nisu da ljudima vlada zla Morana, božica smrti i grijeha. Danima su putovali, a što su duže putovali, njihova je znatiželja rasla. Jednoga su dana došli do neobičnoga mjesta. Svjetlost je bila slaba i bilo je dosta hladno. Odjednom se iza njih pojavila sjena, a potom su ugledali lice žene. Iako je bila vrlo lijepa,čim je progovorila osjetila se posebna hladnoća u njezinu glasu. Nije bila ljubazna, bila je vrlo bahata i nepristupačna. Govorila im je da je ona vladarica Svijeta i da joj nitko ništa ne može. Tada se Perun razljutio i uzviknuo:“ Znaš li ti s kim razgovaraš?“ Morana zašutje. „Razgovaraš s potomcima boga Striboga i božice Vesne!“ Morana je bila zatečena. Čula je ona priče o Stribogu, Vesni i velikom kraljevstvu na nebu, ali mislila je da su to izmišljotine. Tada se uokolo osjetila hladnoća, a iz nje je izbijala zloća u obliku strelica. Odlučila ih je protjerati iz svoga područja i smislila vrlo lukav plan. Glumeći ljubaznost, zamolila ih je da joj pokažu svoja kraljevstva. Putem je smišljala kako će oboje uništiti.

Kad su došli visoko iznad oblaka u Ladino i Perunovo kraljevstvo, Morana nije mogla vjerovati svojim očima. Glumila je da je svime oduševljena i da se želi sprijateljiti s njima, te ostati živjeti na tom prekrasnom mjestu. Svakim je danom bila sve ljubaznija i pristojnija. Umivala se i pila vodu iz Ladina izvora, vodila duge razgovore o pravdi s Perunom. Lada i Perun su pomislili da je našla svoj mir i da ju je ljepota promijenila. No, prevarili su se. Kada su jedne večeri Perun i Lada usnuli, probudilo ih je tiho mrmljanje. Tek tada su razaznali da je to kletva koju zla Morana baca na ovo čarobno mjesto. Ujutro su je zatekli kako pokušava zatrovati prekrasni bistri izvor. Nisu odmah htjeli otkriti da znaju njezinu tajnu već su i dalje glumili prijateljstvo prema Morani. Dok su sjedili i razgovarali, Morana se ponudila donijeti vodu s izvora kako bi se svi okrijepili. Lada je bila lukavija i rekla neka ona prva otpije gutljaj te svježe vode jer je sigurno žednija. Morana je tako shvatila da je otkrivena. Nasrnula je na Ladu, a u pomoć su joj priskočile i prevrtljive vile rusalke koje su odlučile prijeći na stranu zla. Svezale su Peruna, svladale Ladu i odvele ju u Moranin dvorac, te bacile u tamnicu. Lada je plakala danima i noćima, ali pomoći nije bilo. Jedne joj se noći ukazala majka Vesna i rekla da mora biti snažna i hrabra jer samo hrabri i snažni pobjeđuju sve nedaće. I, gle, dogodilo se čudo! Na omanjem prozoru tamnice ukazao se Perun. Sve je vile rusalke pretvorio u divlje ruže s trnjem, a Moranu otjerao iza sedam mora, iza sedam gora, iza sedam planina… Poveo je svoju voljenu Ladu u svoje dvore, a u njihovu se dvoru uskoro čuo i dječji smijeh i cika. Bila je to Danica, kći Lade i Peruna, božica zvijezda i planeta. Oko vrata nosila je medaljon načinjen od dobrih moći i sve ljubavi ovoga svijeta. Danas se mala Danica poigrava zvijezdama i pokušava svijet učiniti ljepšim darujući nam zvjezdano nebo, mir i spokoj noći. Njezina majka Lada svake nam godine daje toplinu ljeta i obilje plodova, a otac Perun brine se o pravdi na Svijetu.

**Lea Marks, 7. a**

Osnovna škola „ Dobriša Cesarić“

31000 Osijek

Neretvanska 10

Mentorica: Biserka Vajlandić , učiteljica savjetnica Hrvatskoga jezika

I me prezime učenika: **Lea Marks**

Razred: 6. a

Naslov rada:  **Lada, Perun i zla Morana**

Škola: Osnovna škola „ Dobriša Cesarić“

Adresa: 31 000 Osijek, Neretvanska 10

Mentorica: Biserka Vajlandić, učitelj savjetnik (091 178 28 76)

Adresa e-pošte: **e-mail:os-osijek-014 @ skole.htnet.hr**